ประมวลข่าวทั่วไทยประจำวันที่   17  กรกฎาคม 2561
ประมวลข่าวทั่วไทยประจำวันที่   17  กรกฎาคม 2561  
  ประชุมคณะรัฐมนตรี 
  ครม. อนุมัติงบประมาณรายจ่ายประจำปี 2560 เพิ่มเติม 390 ล้านบาท เพื่อใช้จ่ายในโครงการอุตสาหกรรมเป้าหมายในพื้นที่เขตพัฒนาพิเศษภาคตะวันออก
 พลโท สรรเสริญ แก้วกำเนิด โฆษกประจำสำนักนายกรัฐมนตรี แถลงผลการประชุมคณะรัฐมนตรี ว่า ที่ประชุม ครม.อนุมัติงบประมาณรายจ่ายเพิ่มเติมประจำปี 2560 งบกลางเพื่อใช้จ่ายกรณีฉุกเฉินหรือจำเป็น เพื่อเป็นค่าใช้จ่ายสำหรับโครงการเร่งด่วนภายใต้แผนปฏิบัติการพัฒนาบุคลากรทางการศึกษาการวิจัยและเทคโนโลยีของพื้นที่ EEC ซึ่งมี 10 อุตสาหกรรมเป้าหมาย ทั้งอุตสาหกรรมเป้าหมายเดิมและอุตสาหกรรมเป้าหมายใหม่ ซึ่งแผนดังกล่าวมีเป้าหมายผลิตบุคลากรที่มีคุณภาพรองรับการพัฒนาอุตสาหกรรมเป้าหมาย จำนวน 67 โครงการ แต่มีอยู่ 14 โครงการที่มีความจำเป็นเร่งด่วนที่จะต้องดำเนินการให้สอดคล้องกับการขับเคลื่อน EEC และมีงบประมาณไม่เพียงพอ โดยทั้ง 14 โครงการจะดำเนินการทันทีตั้งแต่เดือนกรกฎาคม แบ่งออกเป็น 3 กลุ่ม คือ การพัฒนาบุคลากรให้พร้อมปฏิบัติงาน  การเตรียมการศึกษาหลักสูตรตั้งแต่ขั้นพื้นฐานและการสร้างความร่วมมือกับภาคส่วนต่างๆ ไม่ว่าจะเป็นสถาบันการศึกษาในประเทศ สถาบันวิจัย ภาคเอกชน ผู้ประกอบการ เพื่อให้รับกับภาคเอกชนทั้งในประเทศและต่างประเทศ ทำงานควบคู่กัน จำเป็นจะต้องใช้เงินเร่งด่วน 390 ล้านบาท ซึ่งทั้ง 3 กลุ่มงาน จะเกี่ยวข้องกับ 4 กระทรวงหลัก คือ กระทรวงวิทยาศาสตร์และเทคโนโลยี กระทรวงศึกษาธิการ กระทรวงคมนาคมและกระทรวงดิจิทัลเพื่อเศรษฐกิจและสังคม 
  ครม.เห็นชอบให้ประชุมเตรียมการคณะทำงานร่วมไทย-เมียนมา ส่งผู้หลบหนีภัยจากการสู้รบชาวเมียนมากลับประเทศ   
 พลโท สรรเสริญ แก้วกำเนิด โฆษกประจำสำนักนายกรัฐมนตรี แถลงผลการประชุมคณะรัฐมนตรี ว่า ที่ประชุมมีมติห้ามนำเข้ามะพร้าวจากต่างประเทศ เป็นเวลา 3 เดือน ตั้งแต่เดือนสิงหาคมถึงเดือนตุลาคม ตามที่คณะกรรมการพืชน้ำมันและน้ำมันพืชเสนอ ให้แก้ปัญหามะพร้าวแกงที่ตกต่ำลง เนื่องจากเห็นว่า ปัจจุบันผลผลิตต่อไร่มะพร้าวเพิ่มสูงขึ้น ทำให้ราคามะพร้าวแกงราคาตกต่ำลงเหลือเพียงกิโลกรัมละ 5 บาท
 ที่ประชุม ครม.เห็นชอบ การเตรียมการประชุมคณะทำงานร่วมไทย - เมียนมา เรื่องการส่งผู้หลบหนีภัยจากการสู้รบชาวเมียนมา ที่อาศัยในศูนย์พักพิงตามแนวชายแดน สำรวจ 9 แห่ง จำนวนกว่า 9 หมื่นคน กลับประเทศ ซึ่งตั้งแต่ปี 2558 ที่ผ่านมาได้จัดทำแผนการส่งตัวผู้ลี้ภัยกลับประเทศด้วยความสมัครใจแล้ว 2 ครั้ง จำนวน 164 ราย จนกระทั่งวันที่ 28 มีนาคมที่ผ่านมา คณะทำงานของทั้ง 2 ฝ่าย ก็มีการประชุมร่วมกันอีกครั้ง เพื่อกำหนดแนวทางการปฏิบัติว่าจะทำอย่างไรจะส่งผู้หลบหนีภัยกลับประเทศตามแผนจริงๆ จึงได้ทำเป็นข้อตกลงร่วมกันเพื่อส่งผู้หลบหนีภัยกลับประเทศได้อย่างปลอดภัย สมัครใจและยั่งยืนต่อไป เมียนมายังได้จัดกลุ่มผู้หนีภัยออกเป็น 3 กลุ่ม คือ รู้ถิ่นกำเนิดว่ามาจากไหน กลุ่มที่มีจุดหมายปลายทางว่าจะกลับไปไหน และกลุ่มที่มีความต้องการด้านวิชาชีพ โดยขอให้ไทยแจกแบบฟอร์มให้ผู้หลบหนีภัยกรอก เพื่อจะสะดวกในการคัดแยกประเภท
 สำหรับกลุ่ม 2 ที่จะไปตั้งถิ่นฐานในเมียนมาแน่นอน จะให้ใช้จุดผ่านแดนที่ใกล้พื้นที่พักพิงให้มากที่สุด คือ จุดผ่านแดนถาวรแม่สอด-เมียววดี จังหวัดตาก จุดผ่านแดนถาวรบ้านพุน้ำร้อน-เมืองทิกิ จังหวัดกาญจนบุรี โดย ครม.เห็นชอบข้อตกลงร่วมกัน เพื่อให้การดำเนินการได้อย่างต่อเนื่อง เพราะมีผู้หลบหนีที่ยังตกค้างอยู่กว่า 1 แสนคน โดยกระทรวงการต่างประเทศ ตั้งงบประมาณช่วยเหลือสนับสนุนในการเดินทางให้กับผู้หลบหนีภัยไว้ เกือบ 3,500,000 บาท 
  ครม. รับทราบผลการดำเนินงานการให้ความช่วยเหลือผ่านบัตรสวัสดิการแห่งรัฐ 11.06 ล้านราย  
พลโท สรรเสริญ  แก้วกำเนิด โฆษกประจำสำนักนายกรัฐมนตรี เปิดเผยว่า กระทรวงการคลังได้รายงานความก้าวหน้าการดำเนินงานประชารัฐสวัสดิการ การให้ความช่วยเหลือผ่านบัตรสวัสดิการแห่งรัฐ รวมถึงปัญหาอุปสรรคในการดำเนินงานตั้งแต่วันที่ 1 ตุลาคม 2560 –ถึงวันที่ 11 มิถุนายน 2561 ต่อที่ประชุมคณะรัฐมนตรีรับทราบว่า ขณะนี้มีผู้มีสิทธิ์มารับบัตรสวัสดิการแห่งรัฐแล้วจำนวน  11.06 ล้านราย คิดเป็นร้อยละ 96 จากจำนวนผู้ได้รับสิทธิ์ทั้งหมด 11.47 ล้านราย พร้อมทั้งได้ติดตั้งเครื่องชำระเงินอิเลคทรอนิกส์ หรือเครื่อง EDC ณ จุดจำหน่ายสินค้าแล้วจำนวน 30,460 เครื่อง จากเป้าหมาย 45,655 เครื่อง  เหลืออีก 15,195 เครื่องที่ยังไม่ดำเนินการติดตั้ง ที่ประชุมคณะรัฐมนตรีจึงมีมติให้ร้านค้าที่ยังไม่ได้ติดตั้งเครื่อง EDC ให้ดำเนินการโหลดแอปพลิเคชันที่ธนาคารกรุงไทย เพื่อให้สามารถอ่านรหัสบัตรสวัสดิการแห่งรัฐในการชำระค่าสินค้าได้ ที่ผ่านมากระทรวงการคลังได้ดำเนินการจ่ายเงินให้กับร้านค้าที่รับบัตรสวัสดิการแห่งรัฐไปแล้วเป็นเงินกว่า  30,700 ล้านบาท ทั้งนี้จากการตรวจสอบการให้บริการบัตรสวัสดิการแห่งรัฐกับร้านธงฟ้าที่ร่วมมือได้รับข้อร้องเรียนว่ามีร้านค้าส่วนหนึ่งเรียกรับเก็บเงินเพิ่มเติมจากการใช้บัตรสวัสดิการโดยแอบอ้างว่าจะต้องเสียภาษีมูลค่าเพิ่มอีกร้อยละ 7 ล่าสุดกระทรวงพาณิชย์ได้ดำเนินการเพิกถอนและได้คืนเครื่อง EDC จากร้านธงฟ้าที่ทำผิดหลักเกณฑ์ไปแล้วและจะไม่ให้วางเครื่อง EDC ของโครงการนี้กับร้านค้าที่ถูกเพิกถอนต่อไป  ทั้งนี้พลเอก ประยุทธ์  จันทร์โอชา  นายกรัฐมนตรี ฝากเตือนเจ้าของร้านธงฟ้าให้ช่วยรัฐบาลดูแลผู้มีรายได้น้อยและให้รายงานผลการดำเนินงานต่อคณะรัฐมนตรีทุก 3 เดือน
 โฆษกประจำสำนักนายกรัฐมนตรี เปิดเผยด้วยว่า ที่ประชุมคณะรัฐมนตรี ยังมีมติเห็นชอบแนวทางการใช้บัตรสวัสดิการแห่งรัฐชำระค่าโดยสารรถไฟฟ้าสายสีม่วงและสายสีน้ำเงิน ของการรถไฟฟ้าขนส่งมวลชนแห่งประเทศไทย หรือ รฟม. ได้ตั้งแต่วันที่ 20 กรกฎาคมนี้เป็นต้นไป ยกเว้นรถไฟฟ้า BTS เนื่องจากไม่ได้เป็นคู่สัญญากับกระทรวงคมนาคม  และตั้งแต่วันที่ 1 ตุลาคมนี้เป็นต้นไป ผู้ถือบัตรสวัสดิการแห่งรัฐสามารถใช้บริการกับรถไฟฟ้าแอร์พอร์ตเรลลิงค์ และรถโดยสาร ขสมก. รวมทั้งสามารถใช้บัตรสวัสดิการแห่งรัฐในการชำระค่าโดยสารรถไฟฟ้าได้เกินวงเงิน 500 บาทได้ 1 ครั้งต่อเดือน ซี่งวงเงินที่เกินจะนำไปหักจากวงเงิน 500 บาทในเดือนถัดไป ซึ่งจะทำให้ผู้มีสิทธิ์สามารถใช้สิทธิ์ได้เต็มไปตามสิทธิ์  
 ครม. เห็นชอบแนวทางการดำเนินการที่เหมาะสมของโครงการลงทุนก่อสร้างบริหาร และประกอบการท่าเทียบเรือสินค้ากอง เอ 5 และโครงการบริหารและประกอบการท่าเทียบเรือตู้สินค้า  บี 2 บี 3 และ บี 4    
 พลโท สรรเสริญ  แก้วกำเนิด  โฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรีมีมติเห็นชอบแนวทางการดำเนินการที่เหมาะสมของโครงการลงทุนก่อสร้างบริหารและประกอบการท่าเทียบเรือสินค้ากอง เอ 5 และโครงการบริหารและประกอบการท่าเทียบเรือตู้สินค้า  บี 2 บี 3 และบี 4 ณ ท่าเรือแหลมฉบัง ของการท่าเรือแห่งประเทศไทย โดยการให้สัญญามีผลใช้บังคับต่อไป ตามรายงานผลการศึกษาวิเคราะห์ ด้านการเงินและด้านกฎหมายตามที่คณะกรรมการตามมาตรา 72 แห่งพระราชบัญญัติการให้เอกชนร่วมการลงทุน ในกิจการของรัฐ พ.ศ. 2556 ตามที่กระทรวงคมนาคมเสนอ พร้อมทั้งให้การท่าเรือแห่งประเทศไทย หรือ กทท. เป็นผู้ดำเนิน
 ด้านนายอาคม  เติมพิทยาไพสิฐ  รัฐมนตรีว่าการกระทรวงคมนาคม  เปิดเผยว่า กทท. ได้เสนอคณะกรรมการพิจารณาแนวทางที่เหมาะสมในการดำเนินโครงการประกอบการท่าเทียบเรือ ทั้ง 4 แห่งตามนัยมาตรา 72 แห่ง พ.ร.บ. การให้เอกชนร่วมลงทุนในกิจการของรัฐ พ.ศ. 2556 แล้ว โดยพิจารณาจากความเหมาะสมทางด้านการเงิน ด้านกฎหมาย ประโยชน์ของ กทท. และความต่อเนื่องในการให้บริการสาธารณะและผลกระทบต่อประชาชน ได้แนวทางที่เหมาะสมที่สุด คือ การให้สัญญาท่าเทียบเรือสินค้ากอง เอ 5 และสัญญาท่าเทียบเรือตู้สินค้า บี 2 บี 3 และ บี 4 มีผลบังคับใช้ต่อไปจนสิ้นสุดสัญญา (30 เมษายน 2564 / 31 มีนาคม 2563 / 31 ธันวาคม 2563 และ 31 ธันวาคม 2563 ตามลำดับ) เนื่องจากในทางด้านการเงินการให้เอกชนคู่สัญญารายเดิมประกอบการท่าเทียบเรือจนสิ้นสุดสัญญาจะทำให้ภาครัฐได้รับผลประโยชน์ตอบแทนตลอดอายุสัญญาสูงกว่าที่ กทท. กำหนดไว้ ส่วนในทางด้านกฎหมายสัญญาโครงการที่มีผลบังคับใช้อยู่ในปัจจุบันเป็นไปตามข้อกำหนดมาตรฐานของสัญญาร่วมลงทุนและเป็นประโยชน์ต่อสาธารณะและ กทท. ประกอบกับสัญญาร่วมลงทุนทั้ง 4 โครงการดังกล่าวจะสิ้นสุดภายใน 5 ปี โดย กทท. จะต้องจัดทำแนวทางการดำเนินกิจการของรัฐภายหลังจากสัญญาร่วมลงทุนสิ้นสุดลง ตามนัยมาตรา 48 แห่ง พ.ร.บ. การให้เอกชนร่วมลงทุนในกิจการของรัฐ พ.ศ. 2556 ดังนั้น หากมีการยกเลิกหรือแก้ไขสัญญาร่วมลงทุน อาจส่งผลกระทบต่อการดำเนินการดังกล่าว ตลอดจนอาจมีความเสี่ยงเกี่ยวกับความล่าช้า และความต่อเนื่องในการให้บริการท่าเทียบเรือ หรือกิจการที่เกี่ยวข้องได้ 
  ครม. อนุมัติหลักการร่างพระราชบัญญัติแก้ไขเพิ่มเติมประมวลรัษฎากร (ฉบับที่ ..) พ.ศ. .... การจัดเก็บภาษีมูลค่าเพิ่มจากผู้ประกอบการธุรกรรมอิเล็กทรอนิกส์ในต่างประเทศ  
 พลโท สรรเสริญ  แก้วกำเนิด  โฆษกประจำสำนักนายกรัฐมนตรี  เปิดเผยว่า ที่ประชุมคณะรัฐมนตรีอนุมัติหลักการร่างพระราชบัญญัติแก้ไขเพิ่มเติมประมวลรัษฎากร (ฉบับที่ ..) พ.ศ. .... การจัดเก็บภาษีมูลค่าเพิ่มจากผู้ประกอบการธุรกรรมอิเล็กทรอนิกส์ในต่างประเทศ  หรือ e-Business  ให้แก่ผู้รับบริการในประเทศไทย ตามที่กระทรวงการคลังเสนอ และให้ส่งสำนักงานคณะกรรมการกฤษฎีกาตรวจพิจารณา แล้วส่งให้คณะกรรมการประสานงานสภานิติบัญญัติแห่งชาติพิจารณาก่อนเสนอสภานิติบัญญัติแห่งชาติต่อไป โดยกระทรวงดิจิทัลเพื่อเศรษฐกิจและสังคมรับไปพิจารณากำหนดให้ผู้ประกอบการธุรกรรมอิเล็กทรอนิกส์ (e-Business) ในต่างประเทศที่ได้ให้บริการแก่ผู้รับบริการในประเทศไทยต้องมาตั้งสถานประกอบการในประเทศไทยหรือมีตัวแทนในการประกอบกิจการในประเทศไทยต่อไป ตามที่กระทรวงการคลังเสนอ ทั้งนี้เนื่องจากการค้าขายสินค้าผ่านระบบออนไลน์  ผู้ประกอบการในต่างประเทศมี 2 ประเภท คือเป็นเจ้าของผลิตภัณฑ์ที่ขายของออนไลน์ มาให้ลูกค้าในประเทศไทย และกลุ่มที่ 2 ไม่ได้เป็นเจ้าของผลิตภัณฑ์ แต่เป็นเจ้าของ Platform  โดยปกติกฎหมายในปัจจุบันกำหนดไว้ว่า คนซื้อ จะต้องแจ้งกับเจ้าหน้าที่เพื่อแสดงตนเพื่อชำระภาษีในการนำเข้าสินค้า แต่ในความเป็นจริงไม่มีการแจ้ง ขณะเดียวกันบริษัทสินค้าจากต่างประเทศก็ไม่มีการชำระภาษี จึงได้ออกกฎหมายว่าบริษัทที่เป็นเจ้าของสินค้าในต่างประเทศ รวมถึงเจ้าของ Platform ต้องดำเนินการจดทะเบียนภาษีมูลค่าเพิ่มในประเทศไทย และต้องดำเนินการจัดตั้งบริษัทตัวแทนในประเทศไทยเพื่อชำระภาษีมูลค่าเพิ่มให้กับประเทศไทย เป็นไปตามหลักสากล 
  การเมือง/มั่นคง 
  นายกรัฐมนตรี ยืนยัน ลงพื้นที่ ครม.ที่จังหวัดอุบลราชธานี ไม่ได้หวังผลทางการเมือง เน้นทำงานเพื่อประชาชน  
 พลเอก ประยุทธ์ จันทร์โอชา นายกรัฐมนตรีและหัวหน้าคณะรักษาความสงบแห่งชาติ กล่าวว่า การลงพื้นที่ประชุมคณะรัฐมนตรีนอกสถานที่ ที่จังหวัดอุบลราชธานีและอำนาจเจริญในสัปดาห์หน้านั้น ยืนยันไม่ได้มุ่งหวังเรื่องการเมือง แต่เป็นการไปติดตามและขับเคลื่อนงานเชื่อมโยงส่วนกลางกับท้องถิ่น ให้เกิดความก้าวหน้าและตรงตามความต้องการของประชาชน ซึ่งคณะรัฐมนตรีจะกระจายลงพื้นที่ทั้งหมด ดูงานตามที่เกี่ยวข้อง ขณะที่ตนเองดูงานบูรณาการทั้งหมด และประชุมร่วมกับจังหวัด/กลุ่มจังหวัดและภาค เพื่อให้สอดคล้องกับโครงการไทยนิยม ยั่งยืน  ถือเป็นการทำงานในรูปแบบประชารัฐ ขณะเดียวกันการแต่งตั้งโยกย้ายนายทหาร ประจำปี 2561 เป็นไปตามวาระโยกย้ายประจำปี ซึ่งไม่เกี่ยวข้องกับกระแสการเลือกตั้ง ดังนั้นอย่าเชื่อมโยงเพราะเป็นคนละเรื่องกัน รวมถึงขอให้เชื่อมั่นว่ายุทธศาสตร์ชาติเป็นสิ่งที่ดี เพราะเป็นการวางกรอบการทำงานที่ไม่ได้ก้าวล่วงการบริหาร อีกทั้งก่อให้เกิดความมั่นคง มั่งคั่งและยั่งยืน
 ส่วนกรณีเครือข่ายองค์กรวิชาชีพครูแห่งประเทศไทย เรียกร้องพักชำระหนี้นั้นได้สอบถามทางกระทรวงศึกษาธิการแล้ว มีการเจรจากับธนาคารออมสินได้ข้อยุติในการแก้ปัญหาหลายอย่าง เช่น การลดดอกเบี้ย การแก้ไขประกันชีวิต ซึ่งที่ผ่านมาครูส่วนใหญ่ก็ชำระหนี้ดี 
   นายกรัฐมนตรี เยือนประเทศภูฎานอย่างเป็นทางการ เน้นย้ำหารือในด้านความร่วมมือพัฒนาในทุกด้าน เพื่อกระชับความสัมพันธ์ระหว่างประเทศ  
 พันเอก อธิสิทธิ์ ไชยนุวัติ ผู้ช่วยโฆษกประจำสำนักนายกรัฐมนตรี กล่าวถึงกำหนดการเยือนประเทศภูฏาน อย่างเป็นทางการ ของพลเอก ประยุทธ์ จันทร์โอชา นายกรัฐมนตรี ในวันที่ 19-20 ก.ค.นี้ ว่า เป็นไปตามคำเชิญของประเทศภูฏาน โดยจะมีการแถลงร่วมกัน โดยจะครอบคลุมสาระสำคัญในเรื่องความร่วมมือ อาทิ ความร่วมมือทางด้านการพัฒนาชุมชนตามแนวทางเศรษฐกิจพอเพียง การส่งเสริมการค้าการลงทุน เพื่อหาแนวทางการลงทุนร่วมกันให้มากขึ้น การส่งเสริมทางด้านสุขอนามัย ซึ่งในปี 2562 นี้ประเทศไทยจะมีการจัดตั้งศูนย์แพทย์ หูตาคอจมูกในประเทศภูฏาน รวมถึงโครงการด้านการเกษตร หนึ่งตำบลหนึ่งผลิตภัณฑ์ เพื่อส่งเสริมความเข้าใจและความสัมพันธ์อันดีระหว่างประเทศเพื่อให้มีความใกล้ชิดที่มีมาอย่างยาวนานและต่อเนื่อง 
 แม้จะมีกรรมการการเลือกตั้งเพียง 5 คน ยังสามารถจัดการเลือกได้    
 นายมีชัย ฤชุพันธ์ ประธานกรรมการร่างรัฐธรรมนูญ หรือ กรธ. กล่าวถึงกรณีมีกระแสข่าวล็อบบี้ตำแหน่งประธานกรรมการการเลือกตั้ง (กกต.) ไว้แล้ว ว่าเป็นเรื่องไม่ดี หากจะไปตั้งข้อระแวง เพราะเรื่องดังกล่าวอยู่ที่ว่าที่ กกต. ทั้ง 5 คนจะไปพูดคุยกัน แต่เห็นว่า ผู้ที่จะมาทำหน้าที่เป็นประธาน กกต.ต้องรู้เรื่องกฎหมายและมีภาวะผู้นำ ซึ่ง กกต ที่ได้มาตรงตามที่เขียนในรัฐธรรมนูญหรือไม่นั้น ไม่สามารถบอกได้ เพราะต้องรอดูการทำงาน เบื้องต้นควรให้เวลาการปรับตัวและศึกษารายละเอียดถึงวิธีการเลือกตั้งเป็นของใหม่
ประธาน กรธ. ยังฝากถึง กกต.ชุดใหม่ ต้องศึกษาเจตนารมย์ในรัฐธรรมนูญ รวมถึงกฎหมายเลือกตั้งและกฎหมาย กกต. ที่ กรธ. วางกลไกต่างๆ ไว้ หากมีข้อสงสัยสามารถสอบถามได้ พร้อมยืนยันแม้จะมี กกต. 5 คน สามารถจัดการเลือกตั้งได้ ส่วนที่เหลืออีก 2 คน เชื่อว่ากรรมการสรรหา จะดำเนินการสรรหาให้ครบโดยเร็ว เพราะยังมีเวลา 
  โครงการไทยนิยม ยั่งยืน อยู่ในขั้นตอนการดำเนินการที่จะต้องแล้วเสร็จในเดือนกันยายนนี้  
 พลเอก อนุพงษ์ เผ่าจินดา รัฐมนตรีว่าการกระทรวงมหาดไทย กล่าวถึงความคืบหน้าในการดำเนินงานโครงการไทยนิยม ยั่งยืน ว่า ขณะนี้อยู่ในขั้นตอนของการดำเนินการที่จะต้องแล้วเสร็จในเดือนกันยายนนี้ ส่วนความต้องการของประชาชน ส่วนใหญ่เป็นเรื่องของโครงสร้างพื้นฐาน แหล่งน้ำ ถนน ส่วนจะมีโครงการมาสานต่อจากโครงการไทยนิยม ยั่งยืน หรือไม่นั้น เป็นเรื่องของนโยบายและต้องรอจากคณะรัฐมนตรี  

เศรษฐกิจ/ท่องเที่ยว
 รัฐบาล พร้อมผลักดันชุมชนเข้มแข็ง ดึงดูดรายได้จากนักท่องเที่ยวอย่างยั่งยืน    
 นายสมหวัง พ่วงบางโพ รองอธิบดีกรมพัฒนาชุมชน กล่าวถึงโครงการชุมชนท่องเที่ยว โอทอป นวัตวิถี ผ่านรายการเดินหน้าประเทศไทย ว่า  โครงการนี้เป็นส่วนหนึ่งในโครงการไทยนิยมยั่งยืน ที่รัฐบาลมุ่งลดความเหลื่อมล้ำให้ประชาชนมีรายได้และมีงานทำมากขึ้น ส่งเสริมให้นำสินค้าที่พัฒนาได้จากฝีมือและมีอยู่ในพื้นที่ตนเองมาจำหน่ายสร้างรายได้  โดยที่ผ่านมารัฐบาลส่งเสริมและพัฒนาสินค้าโอทอปให้มีความก้าวหน้าอย่างต่อเนื่อง เพื่อเติบโตอย่างก้าวกระโดด ซึ่งล่าสุดปีนี้สามารถผลักดันสร้างมูลค่ารายได้จากสินค้าโอทอปได้ถึง 1.53 แสนล้านบาทแล้ว และรัฐบาลยังอยู่ระหว่างการผลักดันสินค้าโอทอปให้เป็นที่รู้จักของนักท่องเที่ยวทั้งชาวไทยและต่างชาติ เพื่อให้เป็นอีกปัจจัยสำคัญดึงดูดการท่องเที่ยว ทำให้ชุมชนมีโอกาสจำหน่ายสินค้าหลายช่องทางมากขึ้นด้วย ที่ปัจจุบันมีโครงการนำสินค้าโอทอป เชื่อมโยงภาคการท่องเที่ยว เช่น พิจารณาการเชื่อมโยงใน 22 เมืองหลัก 55 เมืองรอง หรือชุมชนขนาดเล็ก ที่รัฐบาลจะคัดเลือกชุมชนที่มีศักยภาพและมีความพร้อมในการเข้าไปส่งเสริมและพัฒนาสินค้าชุมชน เพื่อทำให้ชุมชนดังกล่าวดึงดูดการท่องเที่ยวและสินค้าโอทอปเป็นที่รู้จักกว้างขวางมากขึ้น
นอกจากนี้ ยังยกตัวอย่างเมืองลับแล จังหวัดอุตรดิตถ์ ที่นับเป็นอีกหนึ่งเมืองต้นแบบดึงดูดการท่องเที่ยวไทย เพราะประชาชนมีวิถีชีวิตและทำเลอยู่กับธรรมชาติได้อย่างมีคุณภาพ ประชาชนในพื้นที่ส่วนใหญ่เล็งเห็นศักยภาพของพื้นที่ ทำการเกษตรปลูกทุเรียนสายพันธุ์หลงลับแลที่สร้างชื่อเสียงเป็นที่รู้จักทั้งในและต่างประเทศ ปัจจุบันมีการส่งเสริมการท่องเที่ยว ด้วยการจัดกิจกรรมนำนักท่องเที่ยวชมสวนทุเรียนและการพัฒนาตลาดสินค้าโอทอปทั้งการแปรรูปสินค้าเกษตรอย่างทุเรียนกวน  ทุเรียนทอด  น้ำพริกทุเรียน ทำให้ประชาชนในพื้นที่มีรายได้ยั่งยืน 
  กรมวิชาการเกษตร แนะปลูกพืชระบบไฮโดรโปรกนิกส์อย่างถูกต้องและปลอดภัย  
 นายสุวิทย์ ชัยเกียรติยศ อธิบดีกรมวิชาการเกษตร เปิดเผยถึงกรณีมีการนำเสนอข้อมูลจากมูลนิธิชีววิถี หรือไบโอไทย ระบุว่า พบสารเคมีตกค้างเกินมาตรฐานในผักไฮโดรโปนิกส์มากกว่าผักปลูกโดยใช้ดิน ว่ากรมวิชาการเกษตรมีภารกิจในการกำกับดูแลและให้การรับรองแหล่งผลิตพืชในระบบ GAP และเกษตรอินทรีย์ ซึ่งรวมถึงการปลูกพืชแบบไฮโดรโปนิกส์ด้วย ซึ่งเป็นการปลูกพืชแบบไม่ใช้ดิน อาศัยการให้ธาตุอาหารในรูปแบบสารละลาย แต่การปลูกบางพื้นที่ยังใช้สารเคมีป้องกันกำจัดศัตรูพืชได้  รวมทั้งการปลูกพืชแบบไฮโดรโปนิกส์ไม่ใช่การทำเกษตรอินทรีย์ เกษตรกรจึงสามารถใช้ปุ๋ยเคมีและสารเคมีป้องกันกำจัดศัตรูพืชตามคำแนะนำบนฉลากวัตถุอันตรายได้ ซึ่งหากปฏิบัติตามคำแนะนำที่ถูกต้องจะไม่มีสารตกค้างในผลผลิต
 อีกทั้งมีมาตรการในการเฝ้าระวังสารพิษตกค้างในผลผลิตโดยติดตามสุ่มเก็บตัวอย่างผลผลิตแล้วนำมาตรวจวิเคราะห์สารตกค้างในห้องปฏิบัติการ โดยสุ่มเก็บทั้งในแปลงซึ่งเป็นแหล่งผลิต จุดรวบรวมผลผลิตในและโมเดิร์นเทรด ซึ่งเป็นแผนงานประจำทุกปีและเพิ่มแผนการสุ่มตรวจในช่วงเทศกาลต่างๆ เช่น ตรุษจีน และปีใหม่ เพื่อเพิ่มความมั่นใจให้กับผู้บริโภค
 สำหรับปี 2561 มีแผนการสุ่มเก็บตัวอย่างทั่วประเทศรวมกว่า 10,000 ตัวอย่าง ซึ่งการสุ่มตัวอย่างพืชผักที่จำหน่ายในประเทศเป็นการกำกับดูแล ดำเนินการโดยสำนักงานคณะกรรมการอาหารและยา (อย.) โดยกรมวิชาการเกษตรจะสุ่มตรวจสารตกค้างในพืชที่ได้รับรองมาตรฐาน GAP หากพบเกินค่ามาตรฐานจะดำเนินการแจ้งเตือนเกษตรกรให้ปรับปรุงแก้ไข หากไม่แก้ไขจะมีการพักใช้หรือเพิกถอนการรับรองต่อไป 
  สสว. เดินหน้าส่งเสริมผู้ประกอบการ SMEs ตาม “ โครงการพัฒนาช่องทางการตลาดสำหรับ SMEs ”  
 นายสุวรรณชัย  โลหะวัฒนกุล ผู้อำนวยการสำนักงานส่งเสริมวิสาหกิจขนาดกลางและขนาดย่อม หรือ สสว. เปิดเผยว่า สสว. ดำเนินโครงการเพื่อส่งเสริมและพัฒนาผู้ประกอบการวิสาหกิจขนาดกลางและขนาดย่อม ภายใต้ชื่อโครงการพัฒนาช่องทางการตลาดสำหรับ SMEs มาอย่างต่อเนื่องตั้งแต่ปี 2560 โดยมุ่งเน้นการเพิ่มศักยภาพในการพัฒนาช่องทางการตลาด สร้างเครือข่าย สร้างมูลค่าเพิ่มให้แก่สินค้าและบริการ ซึ่ง สสว. ดำเนินการช่วยเหลือผู้ประกอบการไปแล้วกว่า 3,000 ราย
 โดยในปีนี้ สสว. ยังคงเดินหน้าต่อในการเพิ่มช่องทางการตลาดให้เติบโตอย่างเข้มแข็งและยั่งยืน อีกทั้งยกระดับความสามารถในการแข่งขันในทุกมิติ พร้อมเข้าสู่ยุคเศรษฐกิจ SMEs 4.0 ตามยุทธศาสตร์ชาติ จึงเห็นว่าโครงการตลาดต่อยอดฯ มีหลายมิติ ที่สอดคล้องกับการส่งเสริม SMEs  ของ สสว. ซึ่งจะเป็น platform ทางการตลาดที่สร้างมูลค่าเพิ่มแก่ผู้ประกอบการ การเพิ่มช่องทางจำหน่ายใหม่ทั้งออฟไลน์และออนไลน์  การสร้างเครือข่ายการค้าด้วยการเชื่อมความต้องการซื้อทั้งในและต่างประเทศกับสินค้าเพื่อผลักดันยอดขายให้ SMEs  ล่าสุด สสว.จึงได้ลงนามบันทึกข้อตกลงความร่วมมือกับบริษัท ตลาดต่อยอด เออีซี จำกัด เพื่อติดอาวุธทางการตลาดให้ผู้ประกอบการสตาร์ทอัพของทั้งสองฝ่าย สามารถต่อยอดสู่ระดับประเทศและก้าวไกลไปถึงระดับสากล โดยคาดว่ากิจกรรมที่จะสามารถเริ่มได้ในปีนี้คือ การจับคู่ธุรกิจโดย  สสว. จะจัดงาน SME ONE FEST ระหว่างวันที่ 6-9 กันยายนนี้  ที่ศูนย์การประชุมแห่งชาติสิริกิติ์ ส่วนกิจกรรมในปีหน้าได้วางแผนจัดกิจกรรมร่วมกันอีกหลายมิติ อาทิ กิจกรรม 100 ตลาด โดยนำผู้ซื้อจากตลาดชั้นนำทั้งในกรุงเทพฯ และต่างจังหวัดมาหาซื้อสินค้าที่ตลาดต่อยอด กิจกรรมจับคู่ธุรกิจระหว่างผู้ประกอบการ SMEs ไทยกับประเทศเพื่อนบ้าน CLMV หรือจีน มาร่วมกิจกรรมทุกเดือน และจะมีการจัดอบรมให้ผู้ประกอบการสตาร์ทอัพอย่างต่อเนื่อง เป็นต้น

สังคม
  แพทย์เผยสภาพร่างกายสมาชิกทีมหมูป่าอะคาเดมีทั้ง 13 คน ดีขึ้นมาก เตรียมแถลงเปิดใจพร้อมกันผ่านรายการเดินหน้าประเทศไทยเย็นพรุ่งนี้  
 นพ.ธงชัย เลิศวิไลรัตนพงศ์ ผู้ตรวจราชการกระทรวงสาธารณสุข เขตสุขภาพที่ 1 กล่าวว่า ขณะนี้สภาพร่างกายของสมาชิกทีมหมูป่าอะคาเดมี ทั้ง 13 คน ดีขึ้นมาก พร้อมที่จะกลับบ้านได้แล้ว แต่ทางทีมแพทย์ต้องเตรียมพร้อมด้านสภาพจิตใจ เพราะมีความกังวลถึงการเข้าไปพูดคุยของบุคคลต่างๆ โดยเฉพาะสื่อมวลชนในการสัมภาษณ์ที่บ้านแบบเจาะลึก หรือแม้แต่เรื่องการนำไปสร้างเป็นภาพยนตร์ จะส่งผลกระทบต่อสภาพจิตใจในระยะยาวได้หากไม่ระมัดระวังจึงจำเป็นต้องมีจิตแพทย์และนักจิตวิทยาคอยดูแล
อย่างไรก็ตาม จะมีการแถลงข่าวความชัดเจนการส่งน้องๆ ทีมหมูป่าอะคาเดมีกลับบ้าน รวมถึงการเปิดใจพร้อมกันในวันพรุ่งนี้ 18 กรกฎาคม 2561  ผ่านทางรายการเดินหน้าประเทศไทย ช่วงเวลา 18.00 น. 
   รัฐมนตรีว่าการกระทรวงมหาดไทย ระบุ การพิจารณาให้สัญชาติไทยให้กับทีมหมูป่าอะคาเดมีบางคนนั้น ยืนยันต้องพิจารณาตามกฎหมาย 
 พลเอก อนุพงษ์ เผ่าจินดา รัฐมนตรีว่าการกระทรวงมหาดไทย กล่าวถึงการพิจารณา ให้สัญชาติไทยให้กับทีมหมูป่าอะคาเดมีบางคนยืนยันว่า ต้องพิจารณาตามกฎหมาย ไม่ได้อยู่ที่ตัวนายอำเภอ ผู้ว่าราชการจังหวัด ปลัดกระทรวง หรือรัฐมนตรี ทั้งนี้ ความล่าช้าก็ขึ้นอยู่กับการพิสูจน์ตัวของผู้ขอสัญชาติและหลักฐานต่างๆ มิฉะนั้นเจ้าหน้าที่รัฐจะมีความผิด ทุกอย่างต้องเป็นไปตามกฎหมาย ซึ่งแนวทางปฏิบัตินี้กระทำเหมือนกันเท่าเทียมกันทุกคน  ตั้งแต่ปี 2557 จนถึงปัจจุบัน ได้ให้สัญชาติไทยกับกลุ่มต่างๆ ตามเงื่อนไขกฎหมายไปแล้ว 2 หมื่นกว่าคน 
 นายกรัฐมนตรี เชิญชวนพุทธศาสนิกชนร่วมงานสัปดาห์พระพุทธศาสนาวันอาสาฬหบูชาและวันเข้าพรรษา    
 บรรยากาศก่อนการประชุมคณะรัฐมนตรี นายวีระ โรจน์พจนรัตน์ รัฐมนตรีว่าการกระทรวงวัฒนธรรม นำคณะเข้าพบ พลเอก ประยุทธ์ จันทร์โอชา นายกรัฐมนตรี เพื่อรณรงค์ประชาสัมพันธ์เชิญชวนประชาชนร่วมงานสัปดาห์ส่งเสริมพระพุทธศาสนา เนื่องในวันอาสาฬหบูชา วันเข้าพรรษา วันเฉลิมพระชนมพรรษาสมเด็จพระเจ้าอยู่หัวมหาวชิราลงกรณ บดินทรเทพยวรางกูร 28 กรกฎาคม 2561 ซึ่งปีนี้วันอาสาฬหบูชาตรงกับวันที่ 27 กรกฎาคม และวันเข้าพรรษา ตรงกับวันที่ 28 กรกฎาคม 2561 โดยนายกรัฐมนตรีและคณะรัฐมนตรี ร่วมชมนิทรรศการริ้วขบวนอัญเชิญพระบรมสารีริกธาตุ “พระบรมธาตุพุทธศิลป์ แผ่นดินพระทรงธรรม” ร่วมพับดอกบัวสดและนิทรรศการประชารัฐร่วมใจ ขับเคลื่อนพลังบวร(บ้าน วัด โรงเรียน)สู่สังคมคุณธรรม พอเพียง วินัย สุจริตและจิตอาสา ซึ่งนายกรัฐมนตรีได้ลงนามในบัตรอวยพรวันอาสาฬหบูชา วันเข้าพรรษา ปี 2561 เพื่อมอบความสุขให้แก่ประชาชน
สำหรับงานดังกล่าว จัดขึ้นระหว่างวันที่ 22-28 กรกฎาคม 2561 ณ มณฑลพิธีท้องสนามหลวง เพื่อแสดงถึงความรุ่งเรืองทางพระพุทธศาสนาในประเทศไทยที่ยาวนานถึง 1,400 ปี และน้อมรำลึกในพระมหากรุณาธิคุณของสมเด็จพระบูรพมหากษัตริยาธิราชของไทยทุกพระองค์ ที่สำคัญจะมีริ้วขบวนที่อัญเชิญพระบรมสารีริกธาตุสำคัญทั้งหมด 5 ยุค ได้แก่ ทวาราวดี ล้านนา สุโขทัย อยุธยาและรัตนโกสินทร์ นอกจากนี้ยังมีพิธีสวดมหามงคล 5 ศาสนาถวายพระพร ในวันที่ 26 กรกฎาคม เวลา 07.00 น. ที่ทำเนียบรัฐบาล และการจัดงานอาสาฬหบูชาและเข้าพรรษาอาเซียน 16 จังหวัดตามแนวชายแดนของไทยที่ติดกับกลุ่มประเทศอาเซียน